WPH บวก 4% โบรกแนะซื้อเป้า 6 บ. ส่งซิก Q2 แจ่ม! ผู้ป่วยไทย-ต่างชาติแน่น
WPH บวก 4% โบรกแนะซื้อเป้า 6 บ. ส่งซิก Q2/65 แจ่ม! ผู้ป่วยไทย-ต่างชาติแน่น ปักธงรายได้ปีนี้โต 10%
WPH บวก 4% โบรกแนะซื้อเป้า 6 บ. ส่งซิก Q2/65 แจ่ม! ผู้ป่วยไทย-ต่างชาติแน่น ปักธงรายได้ปีนี้โต 10%
11 ก.ค. 2565

ผู้สื่อข่าวรายงานว่า วันนี้(11 ก.ค.65) ราคาหุ้นบริษัท โรงพยาบาลวัฒนแพทย์ ตรัง จำกัด (มหาชน) หรือ WPH ณ เวลา 10.26 น. อยู่ที่ระดับ 3.98 บาท บวก 0.14 บาท หรือ 3.65% ราคาหุ้นสูงสุด 4.08 บาท ราคาต่ำสุด 3.84 บาท ด้วยมูลค่าซื้อขาย 67.52 ล้านบาท

ด้านนายเชน เหล่าสุนทร รองประธานเจ้าหน้าที่บริหาร WPH เปิดเผยว่า ภาพรวมผลการดำเนินงานงวดไตรมาส 2 ยังคงเติบโตต่อเนื่องจากช่วงไตรมาส 1 และเมื่อเทียบกับไตรมาส 2 ปีที่แล้ว เนื่องจากปริมาณผู้ป่วยภาคปกติ และเกี่ยวข้องกับโควิด-19 ที่เข้ามารักษาในเครือโรงพยาบาล 2 แห่ง ได้แก่ โรงพยาบาลวัฒนแพทย์ตรัง และอ่าวนาง ปรับตัวเพิ่มขึ้น รวมถึงได้รับผลบวกจากการคลายมาตรการล็อกดาวน์ส่งผลให้ประชาชนกลับมาใช้ชีวิตเป็นปกติ
อีกทั้งมีการเปิดภาคเรียนเป็นปกติ และเปิดประเทศรับนักท่องเที่ยวมากขึ้น ซึ่งอาจก่อให้เกิดโรคภัยต่างๆตามกิจกรรมทางเศรษฐกิจ และโรคประจำฤดู ส่งผลให้ผู้ป่วยนอก (OPD) และผู้ป่วยใน (IPD) ของเครือโรงพยาบาลยังขยายตัวได้ดี
ดังนั้นบริษัทมั่นใจว่าภาพรวมรายได้ของปี 2565 จะเติบโตได้ 10% เมื่อเทียบกับปี 2564 ที่มีรายได้รวม 1,233 ล้านบาท ตามแผนงานที่วางไว้
ด้านนักวิเคราะห์บริษัทหลักทรัพย์ ไอร่า ระบุในบทวิเคราะห์ว่า แนะนำ “ซื้อ” หุ้น WPH ให้ราคาพื้นฐาน 6 บาทต่อหุ้น เนื่องจากได้ประโยชน์จากการเปิดประเทศ และโรงพยาบาลอยู่ในแหล่งท่องเที่ยว ซึ่งปัจจุบันมีโรงพยาบาล ในเครือ 2 แห่งที่ จ.ตรัง และ อ่าวนาง จ.กระบี่  ที่สามารถรองรับผู้ป่วยใน (IPD) รวม 179 เตียงต่อวัน และผู้ป่วยนอก (OPD) 1,200 คนต่อวัน
ขณะเดียวกันบริษัทอยู่ระหว่างการขยายโรงพยาบาลแห่งที่ 3 ที่อำเภอเกาะสมุย ขนาดบริการ 53 เตียง โดยจะเปิดให้บริการในช่วงไตรมาส 4 ปีนี้ หรือไตรมาส 1 ปีหน้า